EELNÕU

12.02.2024

**Maapõueseaduse täiendamise seadus**

Maapõueseadust täiendatakse §-ga 13510 järgmises sõnastuses:

„**§ 13510. Seaduse kohaldamine põlevkivi kaevandamise loa andmisel**

(1) Sellise taotluse menetlus, mis on esitatud enne käesoleva paragrahvi jõustumist põlevkivi kaevandamise loa saamiseks või loa muutmiseks, sealhulgas mäeeraldise laiendamiseks, samuti taotluse menetluses algatatud keskkonnamõju hindamine peatuvad kuni 2026. aasta 1. jaanuarini.

(2) Käesoleva paragrahvi jõustumisest kuni 2026. aasta 1. jaanuarini esitatud taotlus põlevkivi kaevandamise loa saamiseks või loa muutmiseks, sealhulgas mäeeraldise laiendamiseks, tagastatakse läbi vaatamata.

(3) Käesoleva paragrahvi jõustumisest kuni 2026. aasta 1. jaanuarini keskkonnamõju hindamise ja keskkonnajuhtimissüsteemi seaduse § 261 lõike 1 alusel esitatud keskkonnamõju hindamise algatamise taotlus, mis on esitatud enne põlevkivi kaevandamise loa saamise või loa muutmise, sealhulgas mäeeraldise laiendamise taotluse esitamist, tagastatakse läbi vaatamata. Sellise taotluse alusel algatatud keskkonnamõju hindamine peatub kuni 2026. aasta 1. jaanuarini.

(4) Käesoleva paragrahvi lõikes 1 või 3 sätestatud juhul keskkonnamõju hindamise peatumise korral peatub keskkonnamõju hindamise ja keskkonnajuhtimissüsteemi seaduse § 18 lõigetes 7 ja 8 sätestatud tähtaegade kulgemine kuni 2026. aasta 1. jaanuarini.

(5) Mäeeraldise laiendamiseks esitatud põlevkivi kaevandamise loa muutmise taotlusele ei kohaldata käesoleva paragrahvi lõiget 1, kui taotlus on esitatud mäeeraldisega piirneva ala kohta ja loa kehtivusaega ei pikendata.

(6) Põlevkivi kaevandamise loa muutmise taotlusele, millega ei taotleta mäeeraldise laiendamist, ei kohaldata käesoleva paragrahvi lõikeid 1 ja 2, kui muudetava kaevandamisloaga kaevandada lubatud põlevkivivaru kogust ei suurendata ja loa kehtivusaega ei pikendata. Põlevkivivaru koguse suurendamine on lubatud käesoleva seaduse § 66 lõike 1 punktis 4 sätestatud juhul. Loa kehtivusaega võib pikendada kuni kahe aasta võrra korrastamistööde lõpetamiseks, kui kaevandatav ja kaevandamisväärne maavaravaru on täielikult ammendunud.“.

Lauri Hussar

Riigikogu esimees

Tallinn, 2024

Algatab Vabariigi Valitsus 2024

(allkirjastatud digitaalselt)

*allkirjastaja nimi*

Valitsuse nõunik